Nadia Comăneci a avut o reacție minunată după ce TAS a anunțat că pedeapsa Simonei Halep în cazul de dopaj a fost redusă de la patru ani la 9 luni. Sportiva noastră va putea reveni pe terenul de tenis oricând, iar primul turneu la care poate participa este Miami Open.
"A fost extrem, extrem de fericită, fericire maximă. A fost un chiot de bucurie. E genul emoțional. E foarte greu de crezut că un sportiv ca ea, care a ajuns să se lupte cu întreg sistemul antidoping…", a fost reacția Simonei Halep, după aflarea veștii de la TAS.
"Era şi timpul. Simona Halep este autorizată să revină pe teren după reducerea suspendării de patru ani pentru dopaj Abia aştept să o revăd pe teren", a scris Nadia Comăneci pe Facebook.
Stere Halep, tatăl Simonei Halep, a spus că Dumnezeu a avut grijă de tot ce s-a întâmplat și că El a rezolvat cazul în care a fost implicată sportiva noastră. Din punctul lui de vedere, acest lucru nu trebuia să se întâmple, însă viața vine cu multe riscuri.
"Era normal, multe voci, chiar și din România au condamnat-o pe Simona că e trișoare, că nu știu ce, că a trișat… Problema este aici, la noi în țară. Știam de prima dată că o să se întâmple așa, eu v-am declarat de prima dată că Dumnezeu are grijă, va rezolva problema, așa cum s-a întâmplat
Ne simțim puțin supărați, pentru că nu trebuia să se întâmple asta, și s-a întâmplat… Dar, astea sunt riscurile vieții. N-am sunat-o încă, acum am ajuns acasă. Ea este la Dubai. Dacă încercați să vă puneți în locul unui părinte, o să vedeți cât este de greu", a declarat Stere Halep.
Tribunalul de Arbitraj Sportiv (TAS) a anunțat marți, 5 martie, că perioada suspendării Simonei Halep a fost redusă de la patru ani la 9 luni.
"Comisia TAS a stabilit în unanimitate că perioada de ineligibilitate de patru ani impusă de Tribunalul Independent al ITF va fi redusă la o perioadă de ineligibilitate de nouă (9) luni începând cu 7 octombrie 2022, perioadă care a expirat la 6 iulie 2023. Întrucât această perioadă a expirat înainte ca procedurile de apel să fie chiar depuse la TAS, Comisia TAS a considerat că este oportun să emită partea operativă a hotărârii arbitrale cât mai curând posibil, împreună cu un comunicat de presă cuprinzător.
De asemenea, Comisia TAS a dispus descalificarea tuturor rezultatelor competitive obținute de dna Halep de la 29 august 2022 (data prelevării probei sale pozitive) până la 7 octombrie 2022, inclusiv pierderea oricăror medalii, titluri, puncte de clasament și premii în bani. Prin urmare, se respinge apelul declarat de ITIA și se admite parțial apelul declarat de Simona Halep (se respinge cererea acesteia de a anteda începutul suspendării la 29 august 2022)", se arată în comunicatul oficial al TAS.